SANCO/6442/2009 Rev. 3 (POOL/D4/2009/6442/6442R3-EN.doc)

[pic] | COMISIA EUROPEANĂ |

Bruxelles, 23.4.2010

COM(2010)176 final

2010/0097 (CNS)

Propunere de

DECIZIE A CONSILIULUI

de stabilire a normelor privind importurile în Uniunea Europeană provenite din Groenlanda de produse pescărești, moluște bivalve vii, echinoderme, tunicate, gasteropode marine și subproduse ale acestora

(Text cu relevanță pentru SEE) Prezentată de Comisie

EXPUNERE DE MOTIVE

Groenlanda și Uniunea Europeană intenționează să încheie un acord sanitar privind peștele, produsele pescărești, moluștele bivalve, tunicatele și echinodermele (vii sau nu) destinate consumului uman, precum și subprodusele derivate din aceste surse, de exemplu făină de pește sau ulei de pește. Obiectivul unui astfel de acord ar fi ca Groenlanda să poată comercializa aceste mărfuri pe teritoriul Uniunii Europene pe baza normelor pieței interne, cu condiția ca Groenlanda să transpună normele Uniunii Europene din domeniul sanitar și, după caz, din domeniul sănătății animale în ceea ce privește produsele pescărești, moluștele bivalve vii și subprodusele derivate din aceste surse.

Relația juridică dintre Uniunea Europeană și Groenlanda are la bază doi piloni. Deoarece Groenlanda este una dintre țările și teritoriile de peste mări (TTPM), în sensul articolului 355 alineatul (2) din Tratatul privind funcționarea Uniunii Europene (TFUE), relația este reglementată în principal de articolele 198 - 204 din TFUE, astfel cum au fost puse în aplicare prin Decizia de asociere peste mări (DAM)[1] și Decizia nr. 2006/526/CE[2] privind TTPM referitoare la Groenlanda. Aceste norme asigură în principal sprijinul Uniunii Europene pentru TTPM în vederea promovării dezvoltării economice și sociale a acestora și în vederea stabilirii unor relații economice strânse între acestea și Uniunea Europeană în ansamblu. Acestea conțin, de asemenea, dispoziții privind schimburile comerciale, în special accesul fără taxe vamale pe teritoriul Uniunii Europene al produselor care provin din TTPM. În lipsa acestor norme, TTPM – deoarece nu fac parte din piața unică - trebuie să respecte obligațiile impuse țărilor terțe, printre altele în ceea ce privește standardele sanitare.

În conformitate cu articolul 204 din TFUE, dispozițiile articolelor 198 - 203 se aplică Groenlandei, care este supusă dispozițiilor specifice prevăzute de Protocolul privind regimul special care se aplică Groenlandei, anexat la tratat.

Forma juridică adecvată a acordului din domeniul sanitar și al sănătății animale, planificat între Uniunea Europeană și Groenlanda referitor la importul acestor produse, este o decizie a Consiliului în temeiul articolului 203 din TFUE.

O decizie în temeiul articolului 203 este un instrument al legislației Uniunii Europene care creează obligații între Uniunea Europeană și statele sale membre. Administrația Veterinară și Alimentară Daneză (AVAD), prin intermediul autorității sale regionale de control veterinar și al alimentelor din Groenlanda, „Fodevareregion Nord”, acționează în calitate de autoritate competentă în Groenlanda în acest domeniu și este responsabilă pentru aplicarea eficientă a legislației comunitare sanitare și veterinare relevante în ceea ce privește produsele vizate. AVAD a oferit asigurări oficiale că Groenlanda respectă normele dispozițiilor relevante ale Uniunii Europene, inclusiv controalele la import.

Decizia Consiliului este însoțită de o declarație politică exprimată printr-o declarație comună a Uniunii Europene, pe de o parte, și a Guvernului Groenlandei și Guvernului Danemarcei, pe de altă parte, pentru a consolida în continuare relația și cooperarea dintre Uniunea Europeană și Groenlanda, pe baza intereselor comune, în beneficiul reciproc în ceea ce privește schimburile comerciale și în vederea asigurării unei perspective pe termen lung a relațiilor reciproce.

2010/0097 (CNS)

Propunere de

DECIZIE A CONSILIULUI

de stabilire a normelor privind importurile în Uniunea Europeană provenite din Groenlanda de produse pescărești, moluște bivalve vii, echinoderme, tunicate, gasteropode marine și subproduse ale acestora

(Text cu relevanță pentru SEE)

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 203,

având în vedere propunerea Comisiei Europene,

având în vedere avizul Parlamentului European[3],

după transmiterea propunerii către parlamentele naționale,

hotărând în conformitate cu o procedură legislativă specială,

întrucât

1. Groenlanda este inclusă pe lista țărilor și teritoriilor de peste mări prevăzută în anexa II la tratat. În conformitate cu articolul 198 din tratat, scopul asocierii este promovarea dezvoltării economice și sociale a țărilor și teritoriilor de peste mări și stabilirea unor relații economice strânse între acestea și Uniune în ansamblu.

2. Danemarca și Groenlanda au solicitat ca schimburile comerciale dintre Uniune și Groenlanda, constând în produse pescărești, moluște bivalve, echinoderme, tunicate, gasteropode marine și subproduse derivate din respectivele surse, originare din Groenlanda în conformitate cu prevederile anexei III la Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană[4], să fie permise în conformitate cu normele privind schimburile comerciale din cadrul Uniunii.

3. Astfel de schimburi comerciale ar trebui să fie realizate în conformitate cu normele Uniunii din domeniul sănătății animale și siguranței alimentare stipulate în legislația Uniunii, pe lângă normele privind organizarea comună a pieței produselor pescărești.

4. Prin urmare, Danemarca și Groenlanda ar trebui să se asigure că transporturile de produse expediate din Groenlanda către Uniunea Europeană respectă normele aplicabile ale Uniunii privind sănătatea animală, siguranța alimentară și organizarea comună a pieței produselor pescărești. Operatorii eligibili din sectorul alimentelor și furajelor ar trebui să fie înregistrați și incluși într-o listă, în conformitate cu Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor[5].

5. Autoritatea competentă din Groenlanda a oferit asigurări oficiale Comisiei privind respectarea normelor Uniunii și a cerințelor privind sănătatea animală pentru produsele în cauză. Aceste asigurări vizează, în special, dispozițiile în vigoare prevăzute de Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman[6], Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală[7] și Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură[8] și includ un angajament de menținere a conformității cu normele privind schimburile comerciale din cadrul Uniunii.

6. Directiva 96/23/CE a Consiliului din 29 aprilie 1996 privind măsurile de monitorizare a anumitor substanțe și a reziduurilor acestora la animalele vii și produsele de origine animală[9] prevede obligația stabilirii unor planuri naționale de monitorizare în ceea ce privește animalele de acvacultură. În consecință, aceste dispoziții ar trebui să se aplice și Groenlandei.

7. Pentru a permite importul produselor din Groenlanda pe teritoriul Uniunii Europene în conformitate cu normele stabilite în legislația Uniunii privind schimburile comerciale din cadrul Uniunii, Danemarca și Groenlanda ar trebui să își asume angajamentul de a transpune și de a aplica dispozițiile relevante în Groenlanda înainte de data adoptării prezentei decizii.Danemarca și Groenlanda ar trebui să își asume angajamentul de a se asigura că importurile de produse în cauză în Groenlanda provenind din țări terțe respectă normele Uniunii privind sănătatea animală și siguranța alimentară. Controalele veterinare în punctele de control la frontieră din Groenlanda ar trebui efectuate în conformitate cu Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate[10]. Controalele veterinare în punctele de control la frontieră sunt efectuate în strânsă cooperare cu funcționarii vamali. Pentru a simplifica această sarcină este necesară furnizarea către autoritățile competente a trimiterilor la Nomenclatura Combinată (NC) prevăzute în anexa I la Decizia 2007/275/CE a Comisiei din 17 aprilie 2007 privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE ale Consiliului[11].

8. Directiva 90/425/CEE a Consiliului[12] prevede introducerea unui sistem informatizat care să asigure legătura între autoritățile veterinare, având ca scop, în special, facilitarea schimbului rapid de informații cu privire la sănătatea și bunăstarea animalelor între autoritățile competente (TRACES). Decizia 2004/292/CE a Comisiei din 30 martie 2004 privind punerea în aplicare a sistemului TACES[13] prevede ca statele membre să utilizeze TRACES de la 1 aprilie 2004. TRACES este esențial pentru monitorizarea eficientă a comerțului cu animale și produse de origine animală și, prin urmare, ar trebui utilizat pentru transmiterea datelor privind circulația și comercializarea produselor în Groenlanda.

9. Focarele de boli animale menționate în Directiva 82/894/CEE a Consiliului din 21 decembrie 1982 privind notificarea maladiilor la animale în cadrul Comunității[14] vor fi raportate Comisiei prin intermediul Sistemului de notificare a bolilor animalelor ( Animal Disease Notification System - ADNS), în conformitate cu Decizia 2005/176/CE a Comisiei din 1 martie 2005 de stabilire a formei codificate și a codurilor privind notificarea bolilor animalelor în aplicarea Directivei 82/894/CEE a Consiliului[15]. În ceea ce privește produsele în cauză, respectivele dispoziții ar trebui să se aplice și Groenlandei.

10. Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare[16] instituie un sistem rapid de alertă pentru notificarea unui risc direct sau indirect pentru sănătatea umană care derivă din alimente sau din furaje. În ceea ce privește produsele în cauză, aceste dispoziții ar trebui să se aplice și Groenlandei.

11. Înainte ca Groenlanda să poată efectua controale veterinare ale produselor care sunt introduse în Groenlanda din țările terțe, ar trebui să se efectueze o inspecție din partea Uniunii Europene în Groenlanda pentru a verifica dacă punctul (punctele) de control la frontieră din Groenlanda respectă cerințele stabilite de Directiva 97/78/CE și Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe[17] și Decizia 2001/812/CE a Comisiei din 21 noiembrie 2001 de stabilire a cerințelor pentru aprobarea punctelor de control la frontieră responsabile cu controlul sanitar-veterinar al produselor introduse în Comunitate din țări terțe[18].

12. În urma concluziilor pozitive ale inspecției menționate, punctul (punctele) de control la frontieră din Groenlanda ar trebui incluse în lista din Decizia 2009/821/CE a Comisiei din 28 septembrie 2009 de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES[19]. Pentru a se asigura un control eficace al produselor pescărești introduse în Groenlanda și în UE este necesar ca prezenta decizie să se aplice din momentul în care punctul (punctele) de control la frontieră din Groenlanda este (sunt) incluse în lista din Decizia 2009/821/CE.

13. Măsurile necesare pentru punerea în aplicare a deciziei ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei[20],

ADOPTĂ PREZENTA DECIZIE:

Articolul 1 Obiectul și domeniul de aplicare

Prezenta decizie se aplică produselor pescărești, moluștelor bivalve, echinodermelor, tunicatelor și gasteropodelor marine, precum și subproduselor derivate din respectivele surse („produsele”), originare din Groenlanda sau introduse în Groenlanda și apoi introduse în Uniunea Europeană.

Articolul 2 Definiții

În sensul prezentei decizii se aplică următoarele definiții:

(a) „moluște bivalve”: moluște, astfel cum sunt definite la punctul 2.1 din anexa I la Regulamentul (CE) nr. 853/2004;

(b) „produse pescărești”: produse, astfel cum sunt definite la punctul 3.1 din anexa I la Regulamentul (CE) nr. 853/2004;

(c) „subproduse”: subproduse de origine animală în sensul articolului 2 alineatul (1) litera (a) din Regulamentul (CE) nr. 1774/2002 derivate din produse pescărești, moluște bivalve, echinoderme, tunicate sau gasteropode marine;

(d) „produse originare din Groenlanda”: produse, astfel cum sunt definite în conformitate cu dispozițiile din anexa III la Decizia 2001/822/CE.

Articolul 3 Normele generale privind schimburile comerciale între Uniunea Europeană și Groenlanda de produse pescărești, moluște bivalve vii, echinoderme, tunicate, gasteropode marine și subproduse ale acestora

1. Statele membre autorizează importurile pe teritoriul Uniunii Europene de produse provenind din Groenlanda în conformitate cu legislația Uniunii privind schimburile comerciale din cadrul Uniunii.

2. Importarea de produse în Uniune face obiectul următoarelor condiții:

(a) transpunerea și aplicarea efectivă în Groenlanda a normelor aplicabile prevăzute de legislația Uniunii din domeniul sănătății animale, siguranței alimentare și organizării comune a pieței produselor pescărești, în ceea ce privește produsele;

(b) întocmirea și actualizarea de către autoritatea competentă din Danemarca și Groenlanda a unei liste conținând operatorii înregistrați din sectorul furajelor și alimentelor, în conformitate cu articolul 31 din Regulamentul (CE) nr. 882/2004;

(c) conformitatea transporturilor de produse expediate către Uniunea Europeană din Groenlanda cu normele aplicabile prevăzute în legislația Uniunii privind sănătatea animalelor, siguranța alimentelor și organizarea comună a pieței produselor pescărești;

(d) aplicarea corectă a normelor stipulate în legislația Uniunii privind sănătatea animalelor, siguranța alimentelor și organizarea comună a pieței produselor pescărești în cazul introducerii produselor în Groenlanda.

Articolul 4 Planurile de monitorizare pentru animalele de acvacultură

Danemarca și Groenlanda prezintă spre aprobare de către Comisie planuri de monitorizare privind detectarea prezenței reziduurilor și substanțelor în animalele de acvacultură din Groenlanda, în conformitate cu Directiva 96/23/CE.

Articolul 5 Controalele produselor importate în Groenlanda din țări terțe

1. Transporturile de produse din țări terțe introduse în Groenlanda fac obiectul controalelor veterinare în conformitate cu normele stipulate în Directiva 97/78/CE.

Pentru facilitarea acestor controale veterinare, Comisia va pune la dispoziția autorităților competente din Danemarca și Groenlanda trimiteri ale produselor la codurile Nomenclaturii Combinate prevăzute în anexa I la Decizia 2007/275/CE a Comisiei.

2. Propunerile de puncte de control la frontieră în Groenlanda se transmit Comisiei în vederea aprobării în conformitate cu articolul 6 alineatul (2) din Directiva 97/78/CE.

Lista cu punctele de control la frontieră autorizate pentru Groenlanda se include în lista cu punctele de control la frontieră din statele membre, autorizate în conformitate cu Directivele 91/496/CEE și 97/78/CE.

Articolul 6 Sistemul de informații

1. Datele privind circulația și comercializarea produselor în Groenlanda sunt transmise în limba daneză prin sistemul informatic veterinar integrat (TRACES) în conformitate cu Decizia 2004/292/CE.

2. Notificarea bolilor acvatice care afectează produsele din Groenlanda se va realiza prin intermediul Sistemului de notificare a bolilor animalelor (ADNS) în conformitate cu Directiva 82/894/CEE și Decizia 2005/176/CE.

3. Notificarea riscurilor directe sau indirecte pentru sănătatea umană care derivă din produsele provenite din Groenlanda se realizează prin intermediul Sistemului de alertă rapidă pentru alimente și furaje (RASFF) instituit prin Regulamentul (CE) nr. 178/2002.

Articolul 7 Marca de identificare

Transporturile de produse expediate către Uniunea Europeană din Groenlanda sunt marcate cu marca de identificare pentru Groenlanda, „GL”, în conformitate cu normele stipulate în secțiunea I(B) din anexa II la Regulamentul (CE) nr. 853/2004.

Articolul 8 Confirmarea respectării condițiilor prevăzute în prezenta decizie

Danemarca și Groenlanda trimit, înainte de data aplicării prezentei decizii menționate la articolul 11, o confirmare scrisă privind adoptarea măsurilor necesare pentru aplicarea prezentei decizii.

Articolul 9 Măsuri de punere în aplicare

Măsurile necesare punerii în aplicare a prezentei decizii se adoptă în conformitate cu procedura la care se face referire la articolul 10.

Articolul 10 Comitetul

1. Comisia este asistată de către Comitetul permanent pentru lanțul alimentar și sănătatea animală instituit prin articolul 58 din Regulamentul (CE) nr. 178/2002.

2. În cazurile în care se face referire la prezentul alineat, se aplică articolele 5 și 7 din Decizia 1999/468/CE.

Perioada prevăzută la articolul 5 alineatul (6) din Decizia 1999/468/CE este stabilită la trei luni.

Articolul 11 Intrare în vigoare și aplicabilitate

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene .

Se aplică de la data includerii în Decizia 2009/821/CE a primului punct de control la frontieră din Groenlanda.

Adoptată la Bruxelles,

Pentru Consiliu

Președinte

[1] Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană (JO L 314, 30.11.2001, p. 1).

[2] Decizia 2006/526/CE a Consiliului din 17 iulie 2006 privind relațiile între Comunitatea Europeană, pe de o parte, și Groenlanda și Regatul Danemarcei, pe de altă parte (JO L 208, 29.7.2006, p. 28).

[3] JO C […], […], p. […].

[4] JO L 314, 30.11.2001, p. 1.

[5] JO L 165, 30.4.2004, p. 1.

[6] JO L 273, 10.10.2002, p. 1.

[7] JO L 139, 30.4.2004, p. 55.

[8] JO L 328, 24.11.2006, p. 14.

[9] JO L 125, 23.5.1996, p. 10.

[10] JO L 24, 30.1.1998, p. 9.

[11] JO L 116, 4.5.2007, p. 9.

[12] JO L 224, 18.8.1990, p. 29.

[13] JO L 94, 31.3.2004, p. 63.

[14] JO L 378, 31.12.1982, p. 58.

[15] JO L 59, 5.3.2005, p. 40.

[16] JO L 31, 1.2.2002, p. 1.

[17] JO L 21, 28.1.2004, p. 11.

[18] JO L 306, 23.11.2001, p. 28.

[19] JO L 296, 12.11.2009, p. 1.

[20] JO L 184, 17.7.1999, p. 23.